KAPETULU 9
Kaye Kali Kuyehi na Kuhwa Ndi?
1. Kuli kuvanendeka vyuma vikalingiwa kulutwe?
MWATOLILILAHO laja ku mithzimbu ha vithandthzi na kulihula ngweni: ‘Kano kaye katutwala kuli?’ Mu kaye munashulu manene vyuma vyavivi na vukenya, ngechi vanu vamo vanamono ngwavo kano kaye ololo kahwa. Omwo mukemwo ndi? Kuma twatha kuthzivuka vikalingiwa kulutwe ndi? Eyo, twatha kuvithzivuka. Nameme vanu kuvatha kuthzivuka vyuma vikalingiwa kulutwe, oloni Yehova Njambi avithzivuka. Natuleke mu Mbimbiliya vyuma vikalingiwa kuli yetu na hano hathi kulutwe.—Isaya 46:10; Yakomba 4:14.
2, 3. Vandongethi va Yesu vashakele kuthzivuka vika, cho Yesu wavakumbulwile vati?
2 Mbimbiliya ha kwendeka ngwayo kaye kakahwa, kuyethi na kwendeka kuhwa kwa lifuti lino litwakala embwe, oloni ili na kwendeka kuhwa kwa vuvi vuje vuliho. Yesu walongethele vanu ngwendi Vumwene vwa Njambi vukayula hathi hoshe. (Luka 4:43) Vandongethi va Yesu vashakele kuthzivuka litangwa livukaija Vumwene vwa Njambi. Cho vamwihwile ngwavo: “Mwaka uka evi vyoshe vikasholoka, cho chithzivukitho mukajo tukathzivuka nacho kwija kwove na kukotoka kwa kaye?” (Mateo 24:3) Yesu kavalekele litangwa livukaija, oloni wavalekele lika vyuma vije vikasholoka thimbu kanda kaye kano kahwe. Vyuma vyavalekele Yesu vili na kusholoka mu kaye matangwa ano.
3 Muno mu kapetulu, tuthimutwiya vukaleho vuje vumwetha ngwavo tuli mu matangwa a kukotoka. Tuthimutwiyeni tahi vya ndthzita ije yakele mwilu mangana tuthzivuke ovyo vili na kunenetha manene tuyando hano hathi.
NDTHZITA IJE YAKELE MWILU
4, 5. (a) Vika vyalingiwile mwilu muvakele Yesu ha vumwene? (b) Kwetheketha na Kujombolola 12:12, vika vyethzilemo muvombilile Satana hano hathi?
4 Mu Kapetulu 8 twalilongethele ngwetu Yesu wapwile Mwene mwilu mu 1914. (Ndanyele 7:13, 14) Mukanda wa Kujombolola watuleka vyuma vyalingiwile ngwawo: “Ndthzita yashangumukile mwilu. Mingeli [kulumbununa Yesu] na tungelo twendi valwile ndthzita na uje chandthza-ngombe [kulumbununa Satana], cho chandthza-ngombe na tungelo twendi valwile.” * Satana na vandemone vendi vavahyanene cho vavombila hano hathi. Tungelo vaje vathalele mwilu, vavwahelelele manene. Vaticho hano hathi? Mbimbiliya ngwayo vanu valiwana mu vukalu. Mwafwa vika? Mwafwa Satana vanamumbila hano hathi, cho naluvala manene “omwo nathzivuka ngechi kunathala lika kathimbu kakandondo kuli ikeye.”—Kujombolola 12:7, 9, 12.
5 Liyavolo ali na kunena tuyando twatwingi hano hathi. Naluvala mwafwa “kunathala lika kathimbu kakandondo” mangana Njambi amutunditheko. Tuthimutwiyeni ha vyuma vyendekele Yesu ngwendi vikasholoka muno mu matangwa a kukotoka.—Kengeni Viñanda vya Kushongo ha 24.
MATANGWA A KUKOTOKA
6, 7. Vika twendekela ngwetu vindthzita na njala vili na kushulithilila majwi a Yesu?
6 Ndthzita. Yesu wendekele ngwendi: “Lifuti limo likalwa ndthzita na lifuti likwavo, cho vumwene vukalwitha vumwene vukwavo.” (Mateo 24:7) Ano matangwa vanu vavangi vali na kuthsa manene mu vindthzita kutuvakana kunima. Muthzimbu umo wa munga ya Worldwatch Institute wendeka ngwavo kushwa mu 1914, vanu va kutuvakana 100 miliyoni vanathsi mu vindthzita. Wendekele lalo ngwawo mu myaka 100 inetimo, kutunda mu 1900 kweta mu 2000, vanu vaje vanathsi mu vindthzita vanatumu manene kutuvakana vaje vathsile mu myaka 1,900 thimbu kanda 1914 yete. Evi vindthzita vinanenela vanu vavangi vuthiwa na tuyando.
7 Njala. Yesu wendekele ngwendi: “Kukakala njala ya lyangengela.” (Mateo 24:7) Nameme vyakulya vinalithala matangwa ano, oloni vanu vavangi vali mu njala. Mwafwa vika? Mwafwa kuvethi na vimbongo vya kulanda vyakulya nambe mishuka ya livu mangana valimeho. Vwingi vwa vanu lalo vakonwa kuwana vimbongo vya kulanda nambe tuvyakulya twa litangwa limo. Munga ya World Health Organization yendeka ngwayo mwaka na mwaka kukathsi vanike vavangi manene mwafwa kuvethi kulya vyakulya vyavivwa vije vivakwatha kupwa va kulikangula ku mivila.
8, 9. Vika vimwetha ngwavo vyuma vyapolofwetele Yesu ha mandunduma na mishongo vyalishulithilila?
8 Mandunduma. Yesu wapolofwetele ngwendi: “Kukakala mandunduma akama.” (Luka 21:11) Mwaka na mwaka kuli na kwita mandunduma akama. Kushwa mu 1900, mandunduma ananyongetha vanu va kutuvakana mamiliyoni avali. Nameme kuli makina aje akakwatha kumwena chimweja mandunduma, oloni mandunduma achili na kuthsiya vanu vavangi.
9 Mishongo. Yesu wapolofwetele ngwendi kukakala “mishongo ya kulitambwitha.” Mishongo yaivi inalithala, cho ili na kuthsiya vavangi. (Luka 21:11) Nameme vandotolo vanalilongetha kuthaka mishongo yaingi, oloni kuchili mishongo imo ije kuyethi na vumbanda. Muthzimbu umo wendeka ngwavo mishongo ya kufwa ngwe mushongo wa T.B. na maleliya na kolela ili na kunyongetha vanu vavangi mwaka na mwaka. Kethi eyi lika embwe. Vandotolo vanawana lalo mishongo yaiha 30, imo yayo kuyethi na vumbanda.
CHIFWA CHA VANU VA MU MATANGWA A KUKOTOKA
10. Mukanda wa 2 Timateo 3:1-5 uli na kulishulithilila vati matangwa ano?
10 Mbimbiliya inendeka ku 2 Timateo 3:1-5 ngwavo: “Kukakala kukaluwa ha thimbu ya matangwa a kukotoka.” Kapositolo Paulu watumbwile chifwa cha vanu va mu matangwa a kukotoka. Wendekele ngwendi vanu. . .
vakalithzema vakevo vavenya
vakathzema vimbongo
kuvakononoka vithemi vavo
kuvakapu vaka-kukulahela
vakakenyukila vavushoko vwavo
vakalupothzoka kulinga vyuma
vakakala na vukalu
vakathzema manene thenga kutuvakana kuthzema Njambi
vakalishasha ngwavo vathzema Njambi oloni kuvakamwononoka
11. Vaka-vuvi vakavalinga vati kwetheketha na mukanda wa Myatho 92:7?
11 Omwo mukemwo muvafwa vanu vavangi mu chitingitingi cheni ndi? Vavangi mu kaye mukemwo muvafwa. Oloni Njambi ololo alingaho chimo. Wakulahetha ngwendi: “Nameme vaka-vuvi vakola ngwe mwila, na voshe vaka-kulinga vyavivi vakala na vufuko vwavungi, vakavanyongetha ku myaka yoshe.”—Myatho 92:7.
MUTHZIMBU WAUVWA MU MATANGWA A KUKOTOKA
12, 13. Vika vyanatulongetha Yehova mu matangwa ano a kukotoka?
12 Mbimbiliya yendekele chimweja ngwavo mu matangwa ano a kukotoka, vanu mu kaye vakayanda manene. Oloni yendekele lalo ngwavo kukakala vyuma vyavivwa vikalingiwa.
13 Kuthzivithitha Mbimbiliya. Kapolofweto Ndanyele wathonekele vyuma vikalingiwa muno mu matangwa a kukotoka ngwendi: “Mana akalithala.” Njambi akana vanu vendi chashu cha kuthzivithitha Mbimbiliya. (Ndanyele 12:4, NWT) Yehova nalingi vene ngocho, maneneni kushwa mu 1914. Chakumwenako, natuleke mulyalema lithzina lyendi na vyuma vyanayongola kukalinga hano hathi, nomwo itukwathela ndando ya kupatula, novyo vikalingiwa kuli yetu nga tunathsi na kuthanguka kwa vathsi. Tunalilongetha ngwetu Vumwene vwa Njambi vukevwo lika vukamanetha vukalu vwetu vwoshe. Tunalilongetha lalo vyuma vitunapande kulinga mangana tupwe va kuvwahelela na mwakuthzivithila Njambi kuvwaha. Oloni vyuma vivanalilongetha vangamba va Njambi vakavilingi vati? Kuli vupolofweto vukwavo vunakumbulula echi chihula.—Kengeni Viñanda vya Kushongo ha 21 na 25.
14. Muthzimbu wauvwa wa Vumwene vali na kuwambulwila kuli, cho veya vali na kuwambulula?
14 Kwambulula muthzimbu mu kaye koshe. Omwo Yesu wendekele vya matangwa a kukotoka, wendekele ngwendi: “Evi viñanda vyavivwa vya Vumwene vakavyambulula mu kaye mwoshe.” (Mateo 24:3, 14) Muthzimbu wauvwa wa Vumwene vali na kuwambulula mu mafuti a kweta ku 230 na mu vindaka vya kutuvakana 700. Vakaleho va Yehova va kutunda ku “miyati yoshe na ku mafuti oshe,” vali na kukwatha vanu mu kaye mwoshe vathzivuke ovu Vumwene, na vyuma vivukalingila vanu. (Kujombolola 7:9) Vakalongetha vanu kwa kujeneka kufweta chimo. Nameme vanu vathzinda Vakaleho na kuvayandetha, oloni wai atha kwimika chipangi cha kwambulula, ngwe muje mwapolofwetele Yesu.—Luka 21:17.
VIKONI VIMUNAPANDE KULINGA?
15. (a) Mwafwa vika mutava ngweni tuli mu matangwa a kukotoka? (b) Vika vikalingiwa kuli vaje vononoka kuli Yehova na vaje kuvamwononoka?
15 Mutava ngweni tuli mu matangwa a kukotoka ndi? Vupolofweto vwavungi vuje vwendeka ha matangwa a kukotoka vuli na kulishulithilila. Ololo Yehova ashoka chipangi cha kwambulula muthzimbu wauvwa, athinoni “kukotoka” kwije. (Mateo 24:14) Kukotoka muka kuvanendeka aha? Inapu ndthzita ya Njambi ya Alamangindone ije ikamanetha vuvi vwoshe. Yehova nangula Yesu na tungelo twendi va ndthzili vakanyongethe voshe vaje kuvethi kumwononoka. (2 Tesalonika 1:6-9) Satana na vandemone vendi kuvakongumuna vanu lalo. Vaje vononoka kuli Njambi na kukundwiya Vumwene vwendi vakalimwena vyoshe vyanavakulahetha.—Kujombolola 20:1-3; 21:3-5.
16. Vika vimunapande kulinga omwo “kukotoka” kuli muyehi?
16 Kano kaye ka Satana ololo kanyonga. Ngechi tunapande kulihula ngwetu: ‘Vikoni vinjinapande kulinga?’ Yehova ashaka ngwendi mulilongethe manene Mbimbiliya. Ngechi munapande kwaka mana ku kulilongetha. (Yowano 17:3) Vakaleho va Yehova vakala na viwano mu chalumingo na chalumingo vije vikakwatha vanu kuthzivithitha Mbimbiliya. Kaleni oku ku viwano thimbu yoshe. (Tandeni VaHevelu 10:24, 25.) Omwo munanguka ngweni kuli vimo vimunapande kutengululako, cho lingeni ngocho vwathivwathi. Nga mulingamo, cho vuthamba vweni na Yehova vukanyama.—Yakomba 4:8.
17. Mwafwa vika litangwa lya kunyongetha likakathumuna vanu vavangi?
17 Kapositolo Paulu wendekele ngwendi litangwa lya kunyongetha vanu vavavi likaija mu kukathumuna. Likaija ngwe “mwithzi omwo akaija ha thimbu ya vuthsiki.” (1 Tesalonika 5:2) Yesu wendekele ngwendi vanu vakombwanetha vukaleho vuje vumwetha ngwavo tuli mu matangwa a kukotoka. Wendekele ngwendi: “Ngwe muchapwile ha matangwa a Nowa, ngechi vene, muchikapwa ha kwija kwa Muna munu. Ha matangwa aje omwo livathzi kanda lyete, vanu valile, vanwine, vambatele, na kushombwetha, noho ha litangwa lije omwo Nowa wakovelele mu vwato, oloni kuvathzivukile chuma muka chikalingiwa noho livathzi lyethzile, cho voshe vanyongele. Mukemwo muchikapwa omwo Muna munu akaija.”—Mateo 24:37-39.
18. Vika vyatunangwile Yesu?
18 Yesu watunangwile ngwendi kethi tulishoshomwene ‘ha kulya na ha kunwa na ha vishoti vya mu vuyoye.’ Wendekele ngwendi litangwa lya kunyongetha likaija mu kukathumuna “ngwe muukamwashuka mweto.” Wendekele lalo ngwendi “likaija ku vanu voshe vali hano hathi.” Cho wendekele ngwendi: “Nyanyameni na kulombela thimbu yoshe ngechi mukale na ndthzili ya kuhyana vyoshe vije vikalingiwa na kwimana ku mesho a Muna munu.” (Luka 21:34-36) Mwafwa vika tunapande kutolilila kunangula kwa Yesu? Mwafwa kaye ka Satana ololo vakanyongetha. Vanu vaje vanangula Yehova na Yesu vakevo lika vakovoka na kukayoya myaka yoshe mu kaye kakaha.—Yowano 3:16; 2 Petulu 3:13.
^ par. 4 Mingeli lyapwa lithzina likwavo lya Yesu. Nga mushaka mithzimbu ikwavo, kengeni Viñanda vya Kushongo ha 23.
cjk_Latn nya_Latn cjk_Latn cjk_Latn umb_Latn cjk_Latn cjk_Latn ibo_Latn cjk_Latn cjk_Latn cjk_Latn cjk_Latn tum_Latn bem_Latn bem_Latn tso_Latn cjk_Latn bem_Latn cjk_Latn cjk_Latn cjk_Latn sna_Latn fij_Latn sna_Latn fij_Latn sna_Latn cjk_Latn tgl_Latn fij_Latn sna_Latn umb_Latn bem_Latn cjk_Latn cjk_Latn cjk_Latn cjk_Latn umb_Latn tum_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn umb_Latn cjk_Latn tso_Latn